王摩詰四時山水圖
作者：謝薖
朝代：宋

paragraphs: 欲知摩詰詩中畫，桃紅柳綠皆摹寫。
更含宿雨带春烟，一叚風光生筆下。
欲觀摩詰畫中詩，小幅短短作四時。
山平水遠含變態，是中有句無人知。
此公盤礴萬物表，胸中炯炯秋空曉。
戱磨淡墨汙絹素，世上丹青擅場少。
何人乞與輞川圖，装成小軸四時俱。
壁間仍題六字句，人言雙絕古今無。